Diari Oficial de la Generalitat Valenciana


Sumari del DOGV 9639, del 14-07-2023 (2023/7914)

ORDRE 21/2023, de 11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula la venda de pupes estèrils de Ceratitis capitata per part de la Generalitat Valenciana i s'estableixen els preus.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/07/11/21/dof/vci/html**

### Dades del document

Número de DOGV
:   9639

Data del DOGV
:   14-07-2023

Secció del DOGV
:   I. DISPOSICIONS GENERALS

Número del document
:   2023/7914


Data del document
:   11-07-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * destrucció de cultius
    * fruticultura
    * legislació
    * tractament fitosanitari

ORDRE 21/2023, de 11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula la venda de pupes estèrils de Ceratitis capitata per part de la Generalitat Valenciana i s'estableixen els preus. [2023/7914]  
PREÀMBUL  
  
La mosca mediterrània de la fruita (Ceratitis capitata Wied) constitueix una de les plagues més nocives que afecten l'agricultura valenciana. Aquesta plaga, endèmica en l'àrea mediterrània, afecta tant les fruites dolces que maduren a la fi de primavera i durant l'estiu, com les varietats primerenques i tardanes de cítrics.  
Les pèrdues econòmiques que produeix aquesta plaga són abundants, ja que la fruita picada és totalment inviable comercialment, a part dels problemes que causa, tant en el magatzem, com durant el transport i la distribució.  
A causa de la importància de la lluita contra aquesta plaga, es dicta en l'àmbit estatal el Reial decret 461/2004, de 18 de març, pel qual s'estableix el Programa nacional de control de la mosca mediterrània de la fruita. Aquest text legal en l'article 1 qualifica d'utilitat pública la prevenció i lluita contra la mosca mediterrània de la fruita.  
D'acord amb les obligacions establides per a les comunitats autònomes en l'article 5 del reial decret esmentat, es va dictar a la Comunitat Valenciana l'Ordre de 5 de juliol de 2004, de la Conselleria d'Agricultura, Pesca i Alimentació, per la qual s'estableix el Pla valencià d'actuació contra la mosca de les fruites (Ceratitis capitata), que en l'article 1 declara l'existència de la mosca de la fruita en el territori de la Comunitat Valenciana i estableix mesures per a la lluita contra aquesta plaga.  
  
S'utilitzen diversos mètodes per a combatre aquesta plaga, entre els quals es troba la tècnica de l'insecte estèril (TIE), que consisteix en l'alliberament de mascles de la mateixa espècie que es vol combatre (en aquest cas Ceratitis capitata) que són esterilitzats mitjançant irradiació i alliberats en l'àrea d'actuació. Aquests mascles estèrils s'aparien amb les femelles silvestres, i els ous postos per aquestes inviables i es redueix així els nivells de plaga en camp. Aquesta tècnica està aplicant-se a la Comunitat Valenciana a gran escala des de l'any 2007.  
La Generalitat Valenciana és titular d'una bioplanta situada en el municipi de Caudete de las Fuentes, dedicada a la producció massiva de pupes mascle de l'espècie Ceratitis capitata, en concret el cep Viena 8 - València, resultat de l'encreuament de mosca del cep «Viena 8» obtinguda en els laboratoris de Seibersdorf de l'Agència Internacional de l'Energia Atòmica (IAEA) amb mosca silvestre autòctona. Aquest cep manté les dues característiques provinents del cep Viena 8 que permeten l'obtenció de pupes de només mascles, la qual cosa incrementa enormement l'eficiència de la TIE. Aquestes dues característiques són les següents:  
• Caràcter de pupa blanca (white pupae, wp): les pupes de les femelles tenen un color blanc mentre que les pupes dels mascles tenen un color castany (color natural).  
• Sensibilitat letal de les femelles a la temperatura (temperature sensitive lethal, tsl): aquest caràcter de les femelles en permet l'eliminació en sotmetre-les a temperatures elevades. Habitualment el tractament es realitza durant la incubació dels ous.  
Aquesta ordre té com a objectiu intentar generar un ingrés per a la Generalitat Valenciana mitjançant la venda de pupes de mascles estèrils de Ceratitis capitata, una vegada satisfetes de manera prioritària les necessitats de l'administració.  
El Decret 103/2014, de 4 de juliol, del Consell, pel qual es regulen els preus públics de la Generalitat, estableix el règim general aplicable als preus públics de la Generalitat Valenciana, així com el procediment per a l'establiment o la modificació de les quanties d'aquests.  
  
Les pupes de mascles estèrils de Ceratitis capitata es troben emmarcades dins de la categoria de mitjans de defensa fitosanitària que estableix la Llei 43/2002, de 20 de novembre, de sanitat vegetal, per tant, en la comercialització s'hauran de complir els requisits establits per a aquest tipus de productes en aquest text legal.  
L'article 129.1 de la Llei 39/2015, d'1 d'octubre, del procediment administratiu comú de les administracions públiques estableix que, en l'exercici de la potestat reglamentària, les administracions públiques actuaran d'acord amb els principis de necessitat, eficàcia, proporcionalitat, seguretat jurídica, transparència i eficiència, i ha de quedar aquesta adequació prou fonamentada en el preàmbul.  
  
En compliment del principi de necessitat cal posar de manifest que la iniciativa normativa de dictar la present ordre està donada per raons d'interés general motivades per la possibilitat d'obtindre un ingrés per a la Generalitat Valenciana, amb la venda, una vegada s'hagueren satisfet les necessitats de la Comunitat Valenciana. Després d'un estudi detallat de les possibles mesures en què es podien incardinar aquestes vendes, es va posar de manifest per un informe de l'Advocacia de la Generalitat que la forma més adequada de realitzar aquestes transaccions era a través de l'establiment d'un preu públic.  
La nova regulació que efectua la present ordre redundarà en una major eficàcia de l'actuació administrativa, en generar mitjançant l'establiment d'aquest preu públic una potencial font d'ingressos per a la Generalitat.   
En la promulgació d'aquesta ordre es respecta el principi de proporcionalitat, i conté les normes imprescindibles per a atendre les necessitats que s'han de cobrir amb l'ordre, i no hi ha una alternativa normativa que siga menys restrictiva de drets, ni impose a través d'aquesta, noves obligacions als afectats per aquesta normativa.  
Mitjançant les prescripcions contingudes en aquesta ordre també ix reforçat el principi de seguretat jurídica per als afectats per la seua aplicació, pel fet que amb la promulgació es detalla el procediment que han de seguir els compradors de pupes de mascles estèrils de Ceratitis capitata, i determina les obligacions assumides tant per la Generalitat com pels compradors.   
S'ha respectat en la tramitació d'aquesta ordre, el principi de transparència, en haver-se sotmés al tràmit d'audiència a les persones i als col·lectius potencialment interessats.  
En compliment del principi d'eficiència cal dir que la promulgació d'aquesta ordre no estableix cap càrrega administrativa afegida derivada de l'aplicació.  
Per tot el que s'ha exposat, segons el que s'ha fixat en l'article 28.e de la Llei 5/1983, de 30 de desembre, del Consell, i el Decret 103/2014, de 4 de juliol, del Consell, pel qual es regulen els preus públics de la Generalitat, i a la vista dels informes favorables de la Conselleria d'Hisenda i Model Econòmic i de l'Advocacia General de la Generalitat,  
  
  
  
ORDENE  
  
Article 1. Objecte  
1. La present ordre té per objecte regular el procediment que s'ha de seguir per a la venda o lliurament gratuït de pupes estèrils de Ceratitis capitata produïdes per la Generalitat Valenciana, i establir el preu publique el pagament del qual s'exigirà per la seua venda.  
2. Les pupes estèrils de Ceratitis capitata, produïts per la Generalitat Valenciana, podran ser objecte de venda o lliurament gratuït, una vegada satisfetes les necessitats de la Comunitat Valenciana, en els termes i en les condicions establits en aquesta ordre.  
3. Per mitjà de la present ordre s'estableix el preu públic que s'ha d'exigir en les operacions de venda de pupes estèrils de Ceratitis capitata produïdes per la Generalitat Valenciana. El preu públic que s'estableix es regirà pel que es disposa en aquesta ordre; pel Decret 103/2014, de 4 de juliol, del Consell, pel qual es regulen els preus públics de la Generalitat i altra normativa aplicable als preus públics de la Generalitat.  
  
Article 2. Lliurament gratuït de pupes estèrils de Ceratitis capitata  
1. Es podrà exceptuar del pagament del preu públic per les pupes estèrils de Ceratitis capitata quan aquestes vagen destinades a projectes d'investigació en l'àmbit de la Comunitat Valenciana, dirigits o supervisats per organismes públics d'investigació, que possibiliten un avanç en la lluita contra aquesta plaga, i sempre amb la condició que els resultats de les investigacions es transferisquen a la Generalitat Valenciana.  
2. Les sol·licituds de cessió gratuïta de pupes estèrils seran examinades per una comissió d'avaluació, que serà la competent, una vegada revisat el projecte d'investigació al qual es pretén destinar les pupes estèrils de Ceratitis capitata, d'elevar a l'òrgan encarregat de dictar la resolució una proposta sobre la conveniència o no de la cessió gratuïta. Aquesta comissió estarà composta pel cap del Servei de Sanitat Vegetal i dos funcionaris d'aquest servei.  
3. Tindran preferència les sol·licituds de compra enfront dels lliuraments gratuïts, que es realitzaren una vegada ateses les sol·licituds de compra, sempre que existisca disponibilitat del producte una vegada ateses les necessitats de la Comunitat Valenciana.  
  
Article 3. Procediment per a la venda o cessió gratuïta  
1. Les operacions de venda o cessió gratuïta de pupes estèrils de Ceratitis capitata es regiran, pel que s'estableix en el Decret 103/2014, de 4 de juliol, del Consell, i pel que es preceptua en el títol III de la Llei 43/2002, de 20 de novembre, de sanitat vegetal.  
2. Les persones interessades hauran de formular una sol·licitud dirigida a la direcció general competent en matèria de sanitat vegetal que, a la vista d'aquesta, i tenint en compte la prioritat les necessitats de la Comunitat Valenciana, s'acceptarà o rebutjarà.  
3. En la resolució d'acceptació de la sol·licitud es fixaran els terminis i el lloc per a la recollida del material sol·licitat. Per a retirar-lo serà necessari presentar el justificant del pagament realitzat, o la còpia de la resolució d'acceptació d'una cessió gratuïta, i finalitzarà la responsabilitat de l'administració sobre el producte amb el lliurament al comprador en el lloc indicat en la resolució d'acceptació.  
4. La duració màxima del procediment serà de tres mesos des de la data en què la sol·licitud haja entrat en el registre electrònic de l'administració o organisme competent per a la tramitació. En el cas de falta de notificació de la resolució dins del termini màxim establit el silenci serà desestimatori, atés que aquest procediment afecta el servei públic de lluita contra les plagues en tractar-se les pupes d'un producte essencial per a la prestació d'aquest servei.  
5. La resolució d'acceptació o denegació de la sol·licitud de compra de l'interessat, no esgota la via administrativa, i contra aquesta podrà interposar-se un recurs d'alçada davant el secretari autonòmic competent en matèria de sanitat vegetal, en el termini d'un mes comptador des de l'endemà de la publicació, de conformitat amb el que es disposa en els articles 112, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
6. En el cas que concórreguen diverses sol·licituds en el temps, tindrà prioritat l'oferta que siga econòmicament més avantatjosa per a les arques de la Generalitat, sempre que, després de satisfetes les necessitats de la Comunitat Valenciana, existisquen pupes suficients per a atendre aquesta oferta. Davant la no-existència de la quantitat de pupes suficients s'atendran les altres ofertes realitzades, i es prioritzaran sempre les de superior quantitat, i si foren de la mateixa quantitat caldrà ajustar-se a l'ordre rigorós d'entrada en el registre de l'òrgan competent per a resoldre.  
7. Els procediments de sol·licitud i de declaració-liquidació del preu públic, els han d'efectuar les persones interessades exclusivament per via telemàtica a través del procediment habilitat a aquest efecte en la seu electrònica de la Generalitat (www.gva.es).  
8. Per a realitzar la sol·licitud telemàtica serà necessari estar registrat per a l'ús del sistema d'identificació i signatura electrònica Ka@fu o, posseir un certificat digital de signatura electrònica, o DNIe, segons el que s'estableix en la Llei 39/2015, d'1 d'octubre, del procediment administratiu comú de les administracions públiques, i s'haurà d'emplenar a través del formulari habilitat en el portal de l'Administració de la Generalitat.  
  
Article 4. Preus públics  
1. El preu públic fixat per al milió de pupes mascle estèrils Ceratitis capitata- cep Viena (Mpp) és de 600,97 euros, i no s'inclou en aquest preu l'impost sobre el valor afegit (IVA), que ha de ser liquidat segons el que s'especifica en l'apartat 3 de l'article 5 d'aquesta ordre. La quantitat mínima de pupes que es fixa per a la comercialització serà d'un milió de pupes. En el cas de cessió gratuïta podrà subministrar-se una quantitat inferior a la del milió de pupes.  
2. Anualment, i d'acord amb el que es disposa en l'article 4 del Decret 103/2014, de 4 de juliol, del Consell, pel qual es regulen els preus públics de la Generalitat, la conselleria amb competències en matèria de sanitat vegetal realitzarà una actualització anual de preus en funció de l'evolució dels costos de producció de manera que es cobrisquen com a mínim tals costos.  
  
Article 5. Obligació de pagament  
1. L'obligació de pagament dels preus públics objecte d'aquesta ordre naix amb l'acceptació per part de la direcció general competent en matèria de sanitat vegetal de la sol·licitud de pupes estèrils de Ceratitis capitata a les quals al·ludeix l'article 3.  
2. En la realització del pagament s'atendrà la regulació continguda en el Decret 182/2014, de 24 d'octubre, del Consell, pel qual es regula l'ingrés dels drets de naturalesa pública gestionats per la Generalitat, i la devolució d'ingressos indeguts relatius a tals drets.  
  
3. Sobre el preu públic s'aplicarà l'impost sobre el valor afegit (IVA) corresponent, excepte en els casos en què s'acredite l'exempció de l'impost.  
  
Article 6. Obligats al pagament  
Són subjectes obligats al pagament dels preus públics regulats en aquesta ordre els adquirents de pupes estèrils de Ceratitis capitata.  
  
  
Article 7. Exigibilitat i pagament  
La persona interessada haurà d'efectuar el pagament del preu de les pupes en el termini de 10 dies hàbils comptadors des de l'endemà de la notificació de la resolució d'acceptació.  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el desenvolupament del que es disposa en aquesta ordre no tindrà cap incidència en la dotació dels capítols de despesa assignats a la Generalitat i, en tot cas, haurà de ser atés amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Queden derogades totes les disposicions d'igual o inferior rang que s'oposen al que es disposa en aquesta ordre.  
  
  
DISPOSICIÓ FINAL  
  
Única  
Aquesta ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 11 de juliol de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS


Còpia Permalink ELI